text: টাঙ্গাইলে তিন ছিনতাইকারীসহ ধরা খেলেন ৫
  প্রকাশিত: ১৯:৫৮ ১৪ জানুয়ারি ২০২০
  টাঙ্গাইলে মোটরসাইকেল ছিনতাইকারী চক্রের তিন সদস্যসহ পাঁচজনকে গ্রেফতার করেছে পুলিশ।
  মঙ্গলবার ভোররাতে শহরের বিভিন্ন এলাকায় অভিযান চালিয়ে তাদের গ্রেফতার করা হয়। এ সময় আসামিদের থেকে ছিনতাইকৃত তিনটি মোটরসাইকেল ও একটি চাপাতি উদ্ধার করা হয়।
  ছিনকারী চক্রের সদস্যরা হলেন, শহরের প্যারাডাইস পাড়ার মো. শামছুর রহমানের ছেলে মো. রাসেল, বেপাড়ী পাড়া এলাকার হাবিবুর রহমানের ছেলে হাসিবুল রহমান অনুপ, বাসাখানপুর এলাকার আব্দুর রশিদের ছেলে মো. জিহাদ হাসান ও ছিনতাইকৃত মোটরসাইলে ক্রয়-বিক্রয়ের সময় পশ্চিম আকুর টাকুর পাড়া এলাকার জয়নাল আবেদীনের ছেলে সাব্বির হোসেন অমিত, দেলদুয়ার এলাসিন খানবাড়ী এলাকার মো. মজিদ মিয়ার ছেলে মো. আলম মিয়া।
  টাঙ্গাইল মডেল থানার ওসি মীর মোশারফ হোসেন বলেন, গত ১২ জানুয়ারি রাতে ঢাকা-টাঙ্গাইল মহাসড়কের বীরপুশিয়া থেকে বাসাইল উপজেলার ঝনঝনিয়া এলাকার মো. ইকবাল হোসেন খানের ছেলে মো. অনিক খানের থেকে একটি মোটরসাইকেল ছিনতাই হয়। পরে মোটরসাইকেল ছিনতাইয়ের অভিযোগে অনিক খান বাদী হয়ে গত ১৩ জানুয়ারি একটি মামলা রুজু করেন।
  সেই মামলার সূত্র ধরে মঙ্গলবার ভোররাতে অভিযান চালিয়ে আসামিদের গ্রেফতার করা হয়। প্রাথমিক জিজ্ঞাসাবাদে তারা আন্তঃজেলা ছিনতাইকারী চক্রের সক্রিয় সদস্য বলে জানান। গ্রেফতার আসামিদের মঙ্গলবার দুপুরে আদালতে পাঠানো হয়েছে।